Broj: 711-I-1698-P-149/20-02-19

Zagreb, 9. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ante Plazonića, zastupnika u Hrvatskom saboru do 22. srpnja 2020.g.,** na 101. sjednici, održanoj 9. listopada 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ante Plazonića, zastupnika u Hrvatskom saboru do 22. srpnja 2020.g., zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 2. srpnja 2019.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost zastupnika u Hrvatskom saboru.**
2. **Poziva se dužnosnik Ante Plazonić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Ante Plazonić stupio na dužnost zastupnika u Hrvatskom saboru 5. travnja 2019.g. te da je navedenu dužnost obnašao do 22. srpnja 2020.g. Slijedom navedenoga, Ante Plazonić je povodom obnašanja navedene dužnosti, bio obavezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da je dužnosnik dana 15, svibnja 2019.g. pod brojem 71-U-2038-IK-74/19-01-9 povodom stupanja na dužnost zastupnika u Hrvatskom saboru podnio Izvješće o imovinskom stanju dužnosnika, međutim u postupku administrativne provjere utvrđeno je kako navedeno izvješće nije pravilno i potpuno ispunjeno.

Naime, dužnosnik u rubrici „Podaci o obvezama“ nije pravilno naveo vjerovnika za podignuti kredit. Nadalje, dužnosnik nije pravilno ispunio podatke o drugom poslu tijekom obnašanja dužnosti, podatke o poslovima koje je obnašao 12 mjeseci prije stupanja na dužnost, dužnosnik nije uskladio plaće za obnašanje dužnosti i obavljanje drugog posla te nije pravilno naveo pravnu osnovu primitka plaće koju dužnosnik ostvaruje kod drugog poslodavca.

Povjerenstvo je stoga Zaključkom broj: 711-I-1027-IK-74/19-02-9 od 15. svibnja 2019.g. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo će protiv istog pokrenuti postupak zbog kršenja odredbi iz članka 8. i 9. ZSSI-a.

Uvidom u dostavnicu dostavljenu od strane Hrvatske pošte d.d. utvrđeno je da je dužnosnik navedeni zaključak zaprimio 17. lipnja 2019.g. te je rok od 15 dana za ispunjenje obveze protekao 2. srpnja 2019.g.

Dužnosnik je potom dana 29. rujna 2020.g. dostavio Povjerenstvu izvješće o imovinskom stanju sa svrhom ispravka podataka u elektroničkom obliku, međutim, navedeno izvješće dužnosnik do dana donošenja ove odluke nije dostavio u fizičkom obliku, odnosno ispisano i potpisano od strane dužnosnika te ovjereno od strane tijela javne vlasti u kojem je dužnosnik obnašao dužnost.

Povjerenstvo naime obrazlaže da nakon ispisa izvješća o imovinskom stanju dužnosnik svojim potpisom na obrascu jamči da su podaci koje je unio u obrazac istiniti i potpuni te da su u obrascu navedeni svi podaci o njegovoj imovini i stalnim prihodima te imovini njegova bračnog druga, izvanbračnog druga ili životnog partnera i malodobne djece. Također, u cilju osiguravanja od moguće zlouporabe identiteta dužnosnika, obrazac izvješća o imovinskom stanju potrebno je ovjeriti žigom i potpisom ovlaštene osobe pravne osobe u kojoj dužnosnik obnaša dužnost.

Slijedom navedenoga, smatra se da izvješće o imovinskom stanju koje nije, nakon podnošenja u elektronskom obliku, podneseno i u fizičkom obliku, odnosno ispisano i potpisano od strane dužnosnika niti ovjereno od strane tijela javne vlasti u kojem je dužnosnik obnašao dužnost, nije valjano podneseno.

S obzirom da dužnosnik nije podnio pravilno i potpuno ispunjeni obrazac izvješća o imovinskom stanju povodom stupanja na dužnost zastupnika u Hrvatskom saboru u roku od 15 dana od dana dostave zaključka kojim je pozvan da ispuni navedenu obvezu, a koji rok je istekao 2. srpnja 2019.g., Povjerenstvo je na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnik Ante Plazonić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja odluke.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Ante Plazonić, osobna dostava
2. Objava na internetskoj stranici Povjerenstva
3. Pismohrana